الملك الحسين بن طلال (14 نوفمبر 1935 - 7 فبراير 1999) تالت ملوك المملكه الاردنيه الهاشميه , و هوا ابن الملك طلال بن عبد الله و ابو الملك عبد الله التانى بن الحسين. اتولد الحسين بن طلال فى 14 نوفمبر 1935 فى عمان. الحسين بن طلال انهى دراسته الابتدائيه فى عمان بعد كده درس فى كليه فيكتوريا فى الاسكندريه فى مصر و من بعدها فى مدرسة هارو فى المملكه المتحده و هناك درس العلوم العسكريه فى اكاديمية ساندهرست العسكريه الملكيه. من هواياته الطيران و سواقة الموتوسيكلات و عربيات السباق و رياضات التزحلق على الميه والتنس, و دايما يحب يقرا فى فنون الطيران و العلاقات السياسيه و التاريخ و القانون الدولى و العلوم العسكريه. بعد اغتيال جده الملك عبد الله الاول بن حسين فى يوم 20 يوليه 1951, بقى ابوه طلال بن عبد الله هوا ملك الاردن و بقى هو ولى عهد المملكه. بعد مرض الملك طلال بن عبد الله قرر البرلمان الاردنى تنحيته عن عرش المملكه الاردنيه الهاشميه و التنازل عنه لولى عهده الحسين بن طلال يوم 11 اغسطس 1952 , لكن وقتها كانت سنه اقل من السن القانونيه لتولى الملك و هيا 18 سنه هجريه و علشان كده تم تشكيل مجلس للوصايه على العرش لغايه لما يتم السن القانونيه, و بعدما وصل للسن القانونيه فى يوم 2 مايو 1953 تم تتويجه و بقى من حقه مباشره كل صلاحيات الملك بشكل رسمى.